
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

___________________________________________________________________________
Ваљево: 08.12.2015. год.

Број:909-03-00003/2015-01

З А П И С Н И К

Са Четврте седнице Савета Колубарског управног округа, одржане 08.12. 2015. године са почетком у 10.00 часова у канцеларији начелника Колубарског управног округа.

Присутни:

1. Горан Миливојевић, начелник Колубарског управног округа,
2. Драган Лазаревић, председник општине Љиг,
3. Александар Јовановић Џајић, заменик председника општине Уб,
4. Никола Радојичић, члан градског већа Града Ваљева,
5. Милан Симић, заменик председника општине Осечина,
6. Андрија Живковић, заменик председника општине Лајковац,
7. Милован Лекић, заменик председника општине Мионица, и
8. Драган Јанковић, шеф одсека у стручној служби, секретар Савета округа,
На  почетку седнице Савета, Горан Миливојевић, начелник округа и председавајући  поздравио је  присутне и отворио Четврту седницу Савета Колубарског управног округа.  

Предложио је  ДНЕВНИ РЕД,  који је једногласно прихваћен, са следећим тачкама:


1. Разматрање Извештаја о раду ЈП „Колубара“ и Информације Регионалног центра за управљање отпадом „Еко Тамнава“ о стању активности на пројекту Регионалне депоније „Каленић“  


2. Информација о Закључку Окружног штаба за ванредне ситуације КУО о потреби предузимања мера на унапређењу функционисања јединица цивилне заштите у Граду и општинама КУО. 


3.  Разно.

1. Начелник управног округа је дао уводно излагање у вези Извештаја о раду ЈП „Колубара“ и Информације Регионалног центра за управљање отпадом „Еко Тамнава“ о стању активности на пројекту Регионалне депоније „Каленић“. 

     У дискусији, Никола Радојичић је указао да Град Ваљево подржава активности „Еко Тамнаве“, али је у казао и на спорост у реализацији пројекта. 

Александар Јовановић Џајић је такође указао на спорост у раду, како „Еко – Тамнаве“, тако и министарстава који учествују у реализацији пројекта. Општина Уб нуди и помоћ наведеним институцијама како би се реализација убрзала.

Драган Лазаревић се у свом излагању осврнуо на ситуацију која је општину Љиг довела у положај да неће имати где да одлаже комунални отпад, а због измештања постојеће депоније са трасе ауто пута који се гради, и да тренутно није у ситуацији да издваја средства за „Еко – Тамнаву“, јер она сигурно неће моћи да уради депонију у скорије време, како би одлагали отпад. Због тога морају да траже привремено друго решење.

Представници општина Лајковац и Мионица коментарисали су и рад Агенције за развој, коју су и основале наведене две општине. Закључено је да о раду Агенције своје ставове треба да донесу органи општина Мионица и Лајковац.
 У дискусији су учествовали и други присутни представници општина, који су говорили о извештајима наведених јавних предузећа.

На крају, Горан Миливојевић је говорио о могућностима добијања кредита из средстава ИПА фондова, и закључио да Регионални центар за управљање отпадом „Еко - Тамнава“ по свим критеријумима испуњава услове за добијање средстава, и да Регионални центар и министарства треба максимално да се ангажују како би средства и добили за реализацију пројекта. 

2.У оквиру друге тачке дневног реда, присутни су говорили о стању јединица цивилне заштите у својим општинама и Граду Ваљеву. Говорило се о постојећем степену попуњености формација и степену опремљености. Такође се говорило и о предстојећим активностима на прописивању личне и материјалне формације свих јединица цивилне заштите.

Закључено је да наведене активности треба што пре спровести.

3. У оквиру треће тачке, под разно, начелник округа је говорио о примени закона о инспекцијском надзору,  на заједничком раду републичких и општинских инспекција и на правима и овлашћењима које републичке инспекције имају према општинским, као и о надлежностима и овлашћењима које начелник управног округа има над радом инспекција.  
Дискусије више није било.     

Седница је завршена у 11.00 сати.
                                                                                       Записник  водио,

                                                                                       Драган Јанковић

